Pella, wat reeds vir die uitspeelrondes gekwalifiseer het, moes in die laaste 10 minute keer vir al wat hy werd is, want Mamre wou nie bes gee nie.
Mamre se dissipline het egter die span gepootjie en twee geelkaarte het die weg gebaan vir die besoekers om vinnig punte aan te teken.
Mamre het die seisoen met sy karakter en veggees verskeie spanne met die kous oor die kop huis toe gestuur en Pella was byna ook ’n slagoffer.
Okkers het ’n strafskop oorgeklits. Mamre moet nog Hopefield en Paternoster pak en oorwinnings in dié twee wedstryde kan die groen truie uit die relegasie-sone laat beweeg. Pella op sy beurt pak Saldanha in sy laaste wedstryd voordat die uitspeelronde aanbreek.
. Saterdag 8 September het Pella sy onoorwonne tuisrekord behou toe hy die streekwenner, Saldanha, in ’n klipharde stryd met 22-20 geklop het. Die besoekers was rustyd 13-10 voor. Saldanha het die wedstryd met ’n vinnige tempo begin en was gou 10-0 voor. Die tuisspan met die wind in sy gesig het meeste van die gebiedsvoor­deel en balbesit gehad, maar die besoekers se verdediging wou nie bes gee nie. Jade Solomons, heelagter van die tuisspan, het na ’n skitterende agterlynbeweging onder die pale gaan druk vir ’n verdoelde drie.
Die tuisspan het egter teen die verloop van spel sy tweede verdoelde drie behaal en het ook vir die eerste keer die voortou geneem. Saldanha het egter kort daarna weer die voortou geneem met ’n verdoelde drie.
Saldanha se fisieke benadering het die skeidsregter genoop om die wedstryd twee keer te stop weens ernstige beserings van die tuisspan, maar dit het nie die span se veggees gedemper nie. Pella het laat in die tweede helfte die besoekers begrawe met ’n onverdoelde drie.